Persona non grata

Persona non grata eller persona ingrata, latin for  «uønsket person», betegner innenfor diplomatiet det forhold at mottakerstaten ifølge Wien-konvensjonen om diplomatisk samkvem til enhver tid og uten begrunnelse kan meddele utsenderstaten, at representasjonsjefen (oftest en ambassadør) eller et hvilket som helst medlem av representasjonens diplomatiske personale er uønsket, eller at et hvilket som helst annet medlem av representasjonens personale er uønsket. I slike tilfeller skal utsenderstaten enten hjemkalle den gjeldende eller bringe vedkommendes tjeneste ved representasjonen til opphør. En person kan erklæres non grata eller uønsket før ankomsten til mottakerstatens territorium.

Spørsmål om å erklære en diplomat persona non grata kan for eksempel oppstå, hvis en diplomat begår en straffbar handling i mottakerstaten, som han ikke kan straffes for etter Wien-konvensjonens immunitetsregler. I langt de fleste tilfeller vil utsenderstaten foregripe at en diplomat erklæres persona non grata, ved selv å hjemkalle vedkommende før mottakerstatens beslutning foreligger.

Personer som begår spionasje, eller «handlinger som ikke er forenlig med rollen og statusen som diplomat», blir også gjerne erklært persona non grata. Diplomater har full anledning til å følge med på politiske forhold i mottakerlandet, mens innsamling av informasjon på ulovlig måte er spionasje. Det er brudd på folkeretten dersom diplomater blander seg inn i mottakerstatens indre forhold for eksempel ved å støtte revolusjonære bevegelser. Under den kalde krigen ble et stort antall spioner fra østblokken i Vest-Tyskland avdekket og deretter hentet hjem i stillhet av avsenderlandet uten at Vest-Tyskland erklærte dem for person non grata.

Når norske myndigheter erklærer en diplomat for persona non grata er det ikke en utvisning etter utlendingsloven.

Se også
 Utvisning
 Eksklusjon
 Yrkesforbud
 Svartelisting
 Bannlysning, ekskommunikasjon, utelukkelse fra et kirkesamfunn
 Eksil, landflyktighet eller landsforvisning
 Fredløshet, å fratas samfunnets rettsbeskyttelse	
  Damnatio memoriae («fordømmelse av minne»)
 Æresstraff

Referanser

Kilder 

 «Persona Non Grata», fra Oxford Public International Law
 «Wien-konvensjonen om diplomatisk samkvem», fra Lovdata

Diplomati
Latinske ord og uttrykk